钦定古今图书集成/历象汇编/乾象典/第002卷 > 明阳玛诺天问略 > 合朔后三四日见月光图与第二日见月光图
## 钦定古今图书集成/历象汇编/乾象典/第002卷 > 明阳玛诺天问略 > 合朔后三四日见月光图与第二日见月光图

### 合朔后三四日见月光与第二日见月光图说

视右二图，甲乙为地平，丙丁为黄道，戊为月轮在地平上，己为日轮将入地平。第一图乃甲乙地平斜相交于丙丁黄道，戊月轮虽离己日轮十三度或十五度，乃其高于地平非十二度，故合朔之次日，其月虽离日轮十三馀度，因未至地平十二度高，故居地面者第二日不能见其光，或在第三、第四日之间也。第二图甲乙地平乃正相交于黄道，戊月轮之离日轮及地平并同也，故均为行十三度，而其第二日已高于地平十二度，故得即见月光云。又月因有逆顺行，亦有离太阳迟速，逆行时必迟离太阳，顺行时必速离太阳，此其故也。

凡右诸论，大约则据肉目所及测而已矣。第肉目之力劣短，曷能穷尽天上微妙理之万一耶？近世西洋精于历法，一名士务测日月星辰奥理，而哀其目力尩嬴，则造创一巧器以助之。持此器观六十里远、一尺大之物，明视之，无异在目前也；持之观月，则千倍大于常观；金星大似月，其光亦或消或长，无异于月轮也。〈按：此器即今日之远镜。欲知天体，必观于日月之行。故采《天问略》所论日月交食，诸国而天地之形体，可得其概矣。〉